钦定古今图书集成/明伦汇编/官常典/第025卷 > 有扈氏
## 钦定古今图书集成/明伦汇编/官常典/第025卷 > 有扈氏

夏后氏分封有有扈氏。

按：《史记夏本纪赞》：“太史公曰：‘禹为姒姓，其后分封，用
国为姓，故有有扈氏’。”

帝启二岁，伐有扈。

按《书经甘誓》：“大战于甘，乃召六卿。王曰：‘嗟！六事之人，
予誓告汝，有扈氏威侮五行，怠弃三正，天用剿绝其
命。今予惟恭行天之罚。左不攻于左，汝不恭命。右不
攻于右，汝不恭命。御非其马之正，汝不恭命。用命赏
于祖，不用命戮于社，予则孥戮汝’。”

〈疏〉有扈，国名。夏同姓马云：“姒姓之国，为无道者。”京兆鄠县，即有扈之国也。甘，有扈，郊地名。马云：“南郊地也。”甘，水名，今在鄠县西。

按《竹书纪年》：“帝启二年，王帅师伐有扈，大战于甘。
帝启四岁，有扈氏来享，灭之。”

按《路史》：启继世有天下，户氏不恭，信相失度，威侮五
行，怠弃三正。帝乃迁庙，与有户大战甘泽。乃召六卿
而誓，整军实以伐之，不胜。六卿请攻之，帝曰：“不可。吾
地非浅，民非寡也。兵刀接焉而不胜，是吾德薄而教
不善也，何以伐为？”于是般师琴瑟不张，钟弗撞，鼓弗
考，不因席，不仍味，亲亲长长，尊贤委能隐神，期月而
“户来享”，遂灭之，复昭夏功。